MINISTERSTVO HOSPODÁRSTVA SLOVENSKEJ REPUBLIKY
Mierová 19, 827 15  Bratislava

Návrh na poskytnutie investičných stimulov
podľa § 4 ods. 1 zákona č. 565/2001 Z. z. o investičných stimuloch a o zmene a doplnení niektorých zákonov a podľa § 23 zákona č. 231/1999 Z. z. o štátnej pomoci v znení neskorších predpisov

pre príjemcu Kuenz - SK, s. r. o. Košice

A. Identifikácia žiadateľa a príjemcu:

Obchodné meno:			Kuenz - SK, s. r. o.
Sídlo:					Senný Trh 2, 040 01  Košice
IČO:					00 362 119 74
DIČ:					00 362 119 74/695
Registrácia:	Obchodný register Okresného súdu Košice I,          vložka č. 13040/V

Termín podania žiadosti:

	Žiadateľ Kuenz - SK, s. r. o. podal dňa 3. 9. 2003 žiadosť o poskytnutie daňových úľav, príspevku na vytvorenie pracovných miest a príspevku na rekvalifikáciu zamestnancov vo výške 90,88 mil. Sk pre investíciu do novej výrobnej prevádzky v priemyselnom parku Kechnec, Košice. Dňa 23. 4. 2004 bola žiadateľom upravená žiadosť, v ktorej požadoval len štátnu pomoc vo výške 81,2 mil. 
Žiadateľ predložil v žiadosti o poskytnutie investičných stimulov všetky podklady v zmysle § 3 zákona č. 565/2001 Z. z. o investičných stimuloch a o zmene a doplnení niektorých zákonov a vyhlášky MH SR č. 235/2002 Z. z., ktorá ustanovuje podrobnosti o náležitostiach žiadosti o poskytnutie investičných stimulov.

Stručná charakteristika žiadateľa a jeho investičného zámeru:

	Spoločnosť Kuenz – SK, s. r. o. je dcérou rakúskej spoločnosti Hans Kunz GmbH s históriou siahajúcou do roku 1933, ktorá sa zaoberá výrobou kontajnerových žeriavov, žeriavov pre elektrolýzu a zariadení načistenie vtokov vodných elektrární. Na Slovensku začala svoje pôsobenie v roku 2002 a má záujem vybudovať svoj tretí výrobný závod na Východnom Slovensku na nosné časti špeciálnych žeriavov pre vodné diela a elektrolytické výroby.

	V prípade spoločnosti Kuenz – SK, s. r. o. sa jedná o sofistikovanú finálnu výrobu s vysoko pridanou hodnotou (až 75 %) a s nárokmi na kvalifikovanú pracovnú silu. Etablovanie sa tejto strojárskej firmy v regióne je viac ako pozitívnym trendom v rozvoji daného odvetvia.
Pre umiestnenie nového výrobného závodu bola vybraná lokalita Priemyselného Parku Kechnec v okrese Košice – okolie o výmere 167 245 m². investícia je rozdelená na stavebnú a strojno-technickú časť.

Stavebná časť bude zahŕňať výstavbu dvoch výrobných hál s výmerou 4 500 m². Strojno-technologická  bude obsahovať najnovšie stoje a zariadenia na spracovanie a výrobu oceľových konštrukcií. Počas realizácie investície sa predpokladá viac ako 30 % domácich subdodávateľov, z ktorých najväčšími budú US Steel Košice, s. r. o., VSŽ Košice, a. s.

	Investičný plán Spoločnosti bude financovaný vlastnými finančnými prostriedkami a cudzími zdrojmi.

B. Druhy investičných stimulov, ktoré majú byť poskytnuté:

Podľa zákona č. 565/2001 Z. z. o investičných stimuloch a o zmene a doplnení niektorých zákonov žiada žiadateľ o poskytnutie štátnej pomoci na rozvoj regiónov vo forme investičných stimulov v nasledovnom členení a hodnotách:

- úľavy na dani z príjmov právnických osôb podľa § 35b zákona č. 366/1999 Z. z. o daniach z príjmov v znení neskorších predpisov a § 52 ods. 4 zákona č. 595/2003 Z. z. o dani z príjmov vo výške
		81,2  mil. Sk

C. Plnenie podmienok na poskytnutie investičných stimulov:

Spoločnosť Kuenz – SK, s. r. o. spĺňa podmienky na poskytnutie požadovaných investičných stimulov podľa § 2 ods. 2 zákona č. 565/2001 Z. z.  o investičných stimuloch a o zmene a doplnení niektorých zákonov nasledovne:

1.	ide o výstavbu nového závodu
2.	celková plánovaná výška investície je 278,3 mil. Sk
3.	z podnikateľskej činnosti uvedenej v žiadosti o poskytnutie investičných stimulov žiadateľ plánuje dosahovať minimálne 80 % z celkových tržieb
4.	s realizáciou investičného projektu spoločnosť začne v septembri 2003, tak ako je uvedené v harmonograme investičnej akcie v žiadosti o investičné stimuly.

D. Hodnota investičného stimulu:

Úľava na dani z príjmu

Úrad pre štátnu pomoc listom č. 3753/2003 zo dňa 22. 4. 2004 schvaľuje štátnu pomoc za týchto podmienok:

-	celková hodnota štátnej pomoci formou investičných stimulov, a to úľava na dani z príjmu podľa § 35b zákona č. 366/1999 Z. z. o daniach z príjmov v znení neskorších predpisov neprekročí 32 % celkovej hodnoty oprávnených nákladov na obstaranie investičného majetku, vzťahujúcich sa na investičný projekt uvedený v podkladoch na posúdenie zámeru získať investičné stimuly MH SR a nesmie presiahnuť výšku              81,2 mil. Sk. Oprávnenými nákladmi na účely obstarania dlhodobého hmotného majetku sú obstarávacie ceny pozemkov, budov, strojov, prístrojov a zariadení,

-	investícia bude využívaná počas skutočného čerpania úľavy na dani z príjmu podľa § 35b zákona č. 366/1999 Z. z. o daniach z príjmov v znení neskorších predpisov najmenej však 5 rokov odo dňa nadobudnutia právoplatnosti kolaudačného rozhodnutia alebo na základe súhlasu stavebného úradu na začatie skúšobnej prevádzky pred vydaním kolaudačného rozhodnutia na stavbu alebo časť stavby, ktorej sa investičné stimuly týkajú a na ktoré sa štátna pomoc poskytuje,

-	nehmotný investičný majetok musí zostať v spoločnosti, musí byť výlučne používaný príjemcom, musí sa odpisovať a zakúpiť na základe trhových podmienok od tretích strán a zostať v majetku po dobu min. 5 rokov.

E. označenie príjemcu investičných stimulov podľa § 3 ods. 2b č. 565/2001 Z. z.:

Žiadateľom a zároveň príjemcom investičných stimulov v jednej právnickej osobe je:

Obchodné meno:			Kuenz - SK, s. r. o.
Sídlo:					Senný Trh 2, 040 01  Košice
IČO:					00 362 119 74
DIČ:					00 362 119 74/695
Registrácia:	Obchodný register Okresného súdu Košice I,          vložka č. 13040/V

F. Celkové hodnotenie a záver:

	Spoločnosť Kuenz - SK, s. r. o. plánuje investovať v rokoch 2004 až 2007 vo Východoslovenskom regióne v lokalite Priemyselného parku Kechnec celkovo 278,3 mil. Sk. 

	Celkove sa investíciami vytvorí 88 nových pracovných miest, v rámci investičného projektu sa predpokladá, že dôjde i k vytvoreniu 22 nepriamych pracovných miest. Podľa projekcie výsledkov bude v roku 2013 dosiahnutá kapacita výroby s finančným objemom tržieb za predaj vlastných výrobkov a služieb v hodnote 1 916 mil. Sk.

	Úrad pre štátnu pomoc pri posudzovaní regionálneho prínosu uvedeného projektu analyzoval súbor faktorov s dôrazom na špecifické faktory regiónu. Pri stanovovaní maximálnej intenzity štátnej pomoci vychádzal z miery nezamestnanosti v okrese Košice a vplyvu investičného projektu na región. Podľa údajov Ústredia práce, sociálnych vecí a rodiny o okrese Košice – okolie, dosiahla miera nezamestnanosti v tomto okrese k 30. 8. 2003 výšku 23,87 %, t. j. 169 % priemeru celej Slovenskej republiky.

	Na základe odborného posudku k žiadosti o poskytnutie investičných stimulov               a kladného vyjadrenia žiadateľa k návrhu na poskytnutie investičného stimulu, v zmysle  § 4 ods. 3 zákona č. 565/2001 Z. z. o investičných stimuloch a o zmene a doplnení niektorých zákonov a oznámenia Úradu pre štátnu pomoc č. 3753/2003, Ministerstvo hospodárstva SR odporúča vláde SR tento návrh na poskytnutie investičných stimulov schváliť.       

G. Použité a evidované podklady:

-	Časový harmonogram a členenie výdavkov investície - príloha č.1
-	Zoznam strojov – príloha č.2
-	Ďalšie technicko-ekonomické údaje – príloha č.3
-	Výpis z katastra nehnuteľností a kópia katastrálnej mapy
-	Výpis z Obchodného registra Okresného súdu Košice I.
-	Výpis z registra trestov konateľa
-	Potvrdenia príslušných DÚ, SP, ZP, o neevidencii nedoplatkov a dlhov spoločnosti Kuenz-Sk, s.r.o.
-	Potvrdenie NÚP o evidovanej miere nezamestnanosti v regióne Východné Slovensko
-	Zmluva o uzavretí budúcej kúpnej zmluvy na odpredaj pozemku 
-	Záväzné vyhlásenie žiadateľa o disponovaní dostatočným objemom finančných prostriedkov určených na preinvestovanie
-	Vyhlásenie materskej spoločnosti o investičnom zámere
-	Referenčný list / odporúčajúci list Banky pre Tirolsko a Voralberg
-	Záväzné vyhlásenie o nečerpaní ani jednej z foriem štátnej pomoci
-	Záväzné prehlásenie konateľa o úplnosti a správnosti údajov uvedených v žiadosti
-	Záväzné vyhlásenie spoločnosti o využívaní investičného majetku počas doby viac ako päť rokov a záväzok poskytovať ročné správy MH SR
-	Žiadosť o nezverejnenie niektorých údajov obsiahnutých v žiadosti
-	Kópia rozhodnutie MŽP SR o posudzovaní vplyvov realizácie investície na životné prostredie v znení neskorších predpisov 
-	Účtovné výkazy spoločnosti za minulý rok
-	Kópia certifikátu kvality 
-	Zastavovací plán výrobného závodu č.3
-	Finančná správa
-	Špecifikácia investičných nákladov
-	Vplyv investície na postavenie na trhu v rámci EÚ